Miestna príslušnosť je upravená v príslušných procesných predpisoch. V správnom konaní Správny poriadok ustanovuje jedno všeobecné kritérium a dve špeciálne kritériá na určenie miestnej príslušnosti. Všeobecným kritériom je u fyzických osôb miesto trvalého pobytu a u právnických osôb sídlo právnickej osoby, resp. jej nižšej organizačnej zložky, ak sa konanie týka tejto zložky. Špeciálnymi kritériami sú miesto činnosti účastníka a miesto, kde sa nachádza nehnuteľnosť. Špeciálne kritériá majú prednosť pred všeobecným. V trestnom konaní konanie vykonáva súd, v ktorého obvode bol trestný čin spáchaný. Ak miesto činu nemožno zistiť alebo bol čin spáchaný v cudzine, konanie vykonáva súd, v ktorého obvode obvinený býva, pracuje alebo sa zdržiava; ak sa nedajú tieto miesta zistiť alebo sú mimo územia Slovenskej republiky, konanie vykonáva súd, v ktorého obvode čin vyšiel najavo. V civilnom konaní sa miestna príslušnosť spravuje primárne trvalým pobytom fyzickej osoby alebo sídlom právnickej osoby.
Miestna príslušnosť vymedzuje, ktorý konkrétny vecne príslušný súd zo sústavy súdov toho istého stupňa je príslušný vo veci konať a rozhodnúť. Pri určovaní miestnej príslušnosti je rozhodujúci územný obvod súdu a kritériá na určenie príslušnosti súdu ustanovené zákonom.
Čentéš, J. a kol.: Trestné právo procesné. Všeobecná časť. II. vydanie. Šamorín: Heuréka, 2022.
určenie toho, ktorý z vecne príslušných orgánov verejnej moci je v rámci svojho obvodu príslušný konať a rozhodovať vo veci
PODĽA: Ďurčo, P. a kol.: Bezpečnostnoprávna terminológia. Bratislava: Akadémia PZ v Bratislave 2007.